Abụ Ọma 135
Toonu Onyenwe anyị
1 Toonu Onyenwe anyị.
Toonu aha Onyenwe anyị,
toonu ya, unu ndị ohu Onyenwe anyị niile,
2 unu ndị na-eje ozi nʼime ụlọ Onyenwe anyị,
nʼime ogige ụlọ Chineke anyị.
3 Toonu Onyenwe anyị, nʼihi na Onyenwe anyị dị mma;
bụkuo aha ya abụ otuto, nʼihi na ọ bụ ihe ziri ezi.
4 Nʼihi na Onyenwe anyị ahọpụtala Jekọb nye onwe ya,
ọ họpụtala Izrel ka ọ bụrụ ihe oke ọnụahịa nke aka ya.
5 Amaara m na Onyenwe anyị dị ukwuu,
na Onyenwe anyị dị ukwuu karịa chi niile.
6 Onyenwe anyị na-eme ihe ọbụla masịrị ya
nʼeluigwe na elu ụwa
na nʼoke osimiri na nʼime ogbu mmiri niile.
7 Ọ bụ ya na-eme ka igwe ojii na-apụta site nʼakụkụ niile nke ụwa.
Ọ bụkwa ya na-ezite amụma nke na-eweta mmiri ozuzo.
Ọ na-ewepụtakwa ifufe site nʼụlọ ifufe ya niile.
8 O tigburu ụmụ niile e buru ụzọ mụọ nʼala Ijipt,
ụmụ mmadụ buru ụzọ mụọ na ụmụ anụ ụlọ e buru ụzọ mụọ.
9 O zipụrụ ihe ịrịbama ya dị iche iche na ọrụ ebube ya niile nʼetiti unu, o Ijipt,
megide Fero na ndị niile na-ejere ya ozi.
10 O tigburu ọtụtụ mba dị ukwuu nʼọnụọgụgụ,
tigbukwaa ndị eze ha, ndị dị ike nʼagha.
11 Ụfọdụ nʼime ha bụ Saịhọn, eze ndị Amọrait,
na Ọg eze Bashan,
na ndị eze niile dị na Kenan.
12 O weere ala ndị obodo ahụ niile nye ndị ya,
nye ya ụmụ Izrel dịka ihe nketa ha.
13 O Onyenwe anyị, aha gị na-adịgide ruo mgbe ebighị ebi
a maara aha gị ruo ọgbọ niile.
14 Nʼihi na Onyenwe anyị ga-ekpepụta ndị ya.
Ọ ga-enwekwa ọmịiko nʼahụ ndị ohu ya.
15 Chi ndị mba ọzọ bụ arụsị e jiri aka kpụọ,
nke e ji ọlaọcha na ọlaedo kpụọ.
16 Ha nwere ọnụ ma ha adịghị ekwu okwu,
ha nwere anya ma ha adịghị ahụ ụzọ.
17 Ha nwere ntị ma ha adịghị anụ ihe,
ọ dịkwaghị nkuume dị nʼime ọnụ ha.
18 Ndị na-eme ha ga-adị ka ha.
Ọ bụkwa otu a ka ndị na-atụkwasị ha obi ga-adị.
19 Ndị Izrel, toonu Onyenwe anyị.
Unu ndị ụlọ Erọn, toonu Onyenwe anyị.
20 Unu ndị ụlọ Livayị, toonu Onyenwe anyị;
unu ndị na-atụ egwu ya, toonu Onyenwe anyị.
21 Ka otuto dịrị Onyenwe anyị site na Zayọn,
nye onye ahụ na-ebi na Jerusalem.
Toonu Onyenwe anyị.