Abụ Ọma 119
א Alef
1 Ndị a gọziri agọzi ka ha bụ, bụ ndị ụzọ ha na-enweghị ihe ịta ụta ọbụla,
ndị na-ejegharị dịka iwu Onyenwe anyị si dị.
2 Ndị a gọziri agọzi ka ha bụ, bụ ndị na-edebe ụkpụrụ ya
ma jirikwa obi ha niile na-achọsi ya ike.
3 Ha adịghị eme ihe ọjọọ ọbụla;
ha na-ejegharị nʼụzọ ya niile.
4 I doola ụkpụrụ
ndị a ga-erubekwara isi.
5 Ọ ga-adị m mma ma ọ bụrụ na m anọgidesie ike
na-erube isi nye iwu gị niile!
6 Mgbe ahụ, ihere agaghị eme m
mgbe m tulere uche nʼiwu gị niile.
7 Aga m eji obi ziri ezi too gị
dịka m na-amụ ihe banyere iwu gị ziri ezi.
8 Aga m erubere iwu gị niile isi;
biko ahapụkwala m.
ב Bet
9 Olee ụzọ nwa okorobịa ga-esi bie ndụ dị nsọ?
Ọ bụ site nʼibi ndụ dịka okwu gị si dị.
10 Eji m obi m niile na-achọsi gị ike.
Ekwela ka m kpafuo site nʼihe niile i nyere nʼiwu.
11 Ezoola m okwu gị niile nʼobi m,
igbochi m imehie imegide gị.
12 Otuto dịrị gị, o Onyenwe anyị;
kuziere m iwu gị niile.
13 Aga m eji egbugbere ọnụ m gụgharịa
iwu niile nke si nʼọnụ gị.
14 Ana m aṅụrị ọṅụ nʼịgbaso iwu gị niile
dịka mmadụ si aṅụrị ọṅụ nʼime oke ịba ụba.
15 Ana m atụgharị uche nʼụkpụrụ gị
na-atulekwa uche nʼụzọ gị niile.
16 Iwu gị na-amasị m;
agaghị m elefu okwu gị anya.
ג Gimel
17 Meere ohu gị ihe ọma, ka m nwe ike dị ndụ;
aga m erubere okwu gị isi.
18 Kpughee anya m abụọ
ka m hụ oke ihe ebube niile dị iche iche dị nʼime okwu gị.
19 Abụ m onye ọbịa nʼelu ụwa;
ezonarịla m iwu gị niile.
20 Nʼoge niile, ihe banyere iwu gị niile
na-agụ mkpụrụobi m agụụ.
21 Ị na-abara ndị mpako mba, ha bụ ndị a bụrụ ọnụ
na ndị na-anaghị agbaso iwu gị.
22 Site nʼebe m nọ wepụ ịchị ọchị na nlelị,
nʼihi na m na-edebe ụkpụrụ gị niile.
23 Nʼagbanyeghị na ndịisi nọkọrọ na-ekwulu m,
ohu gị ga-atụgharị uche nʼiwu gị.
24 Ụkpụrụ gị niile bụ ihe na-amasị m;
ha bụ ndị ndụmọdụ m.
ד Dalet
25 Mkpụrụobi m na-arapara nʼuzuzu;
kpọghachite ndụ m dịka okwu gị si dị.
26 Akọwaara m gị ụzọ m niile, ị zakwara m;
ugbu a, kuziere m iwu gị.
27 Mee ka m ghọta ozizi ụkpụrụ gị;
ka m nwe ike tụgharịa uche nʼọrụ ebube gị niile.
28 Iru ụjụ emeela ka mkpụrụobi m daa mba;
gbaa m ume dịka okwu gị si dị.
29 Chebe m pụọ nʼụzọ aghụghọ niile;
site nʼiwu gị meere m amara.
30 Ahọrọla m ụzọ ikwesi ntụkwasị obi;
e kpebiela m idebe obi m nʼiwu gị niile.
31 O Onyenwe anyị, ana m ejigidesi iwu gị niile aka ike;
ekwela ka ihere mee m.
32 Aga m agbaso iwu gị niile
nʼihi na i meela ka obi m nwere onwe ya.
ה He
33 O Onyenwe anyị, zi m ụzọ m ga-esi gbasoo iwu gị niile;
mgbe ahụ, aga m edebe ha ruo nʼọgwụgwụ.
34 Nye m nghọta, aga m edebe iwu gị
ma jiri obi m niile rubere ya isi.
35 Duo m nʼụzọ nke iwu gị niile,
nʼihi na ọ bụ nʼime ha ka m na-achọta obi ụtọ.
36 Mee ka obi m chee ihu nʼiwu gị niile
ọ bụghị nye uru na-esite nʼọchịchọ nke onwe.
37 Wepụ anya m site nʼihe na-abaghị uru;
chebe ndụ m dịka okwu gị si dị.*
38 Mezuo nkwa i kwere ohu gị,
ka a tụọ egwu gị.
39 Wepụ nkọcha nke m na-atụ egwu ya,
nʼihi na iwu gị niile ziri ezi.
40 Ụkpụrụ gị na-agụsị m agụụ ike!
Chebe ndụ m site nʼezi omume gị.
ו Waw
41 O Onyenwe anyị, ka ịhụnanya gị nke na-adịgide bịakwasị m,
nzọpụta gị dịka nkwa i kwere si dị;
42 mgbe ahụ, aga m azaghachi onye ahụ na-achị m ọchị,
nʼihi na ana m atụkwasị obi m nʼokwu gị.
43 Esitela nʼọnụ m napụ okwu nke eziokwu,
nʼihi na olileanya m dị nʼiwu gị niile.
44 Aga m anọgide na-erubere iwu gị isi
ruo mgbe ebighị ebi.
45 Aga m ejegharị nʼọnọdụ inwere onwe
nʼihi na achọpụtala m ụkpụrụ gị niile.
46 Aga m ekwupụta banyere ụkpụrụ gị nʼihu ndị eze
ma ihere agaghị eme m,
47 nʼihi na iwu gị na-amasị m
nʼihi na ahụrụ m ha nʼanya.
48 Ana m eweliri iwu gị niile aka elu, bụ ndị m hụrụ nʼanya,
ana m atụgharịkwa uche nʼiwu gị niile.
ז Zayin
49 Cheta okwu i nyere ohu gị,
nʼihi na i nyela m olileanya.
50 Nkasiobi m nʼime ịta ahụhụ m bụ nke a:
nkwa gị na-echebe ndụ m.
51 Ndị mpako na-akwa m emo na-esepụghị aka,
ma anaghị m esite nʼiwu gị wezuga onwe m.
52 O Onyenwe anyị, ana m echeta iwu gị niile, ndị dị site na mgbe ochie,
ha na-ewetara m nkasiobi.
53 Ana m ewe iwe nke ukwu nʼihi ndị ajọ omume,
ndị gbakụtara iwu gị azụ.
54 Iwu gị niile bụ isi okwu abụ m
ebe ọbụla m na-anọ.
55 Nʼabalị, o Onyenwe anyị, ana m echeta aha gị,
aga m edebekwa iwu gị.
56 Nke a bụrịị ihe m na-eme oge niile:
ana m erubere ụkpụrụ gị isi.
ח Het
57 O Onyenwe anyị, ị bụ ihe nketa m;
ekweela m nkwa irube isi nye okwu gị niile.
58 Ejirila m obi m niile chọọ ihu gị;
meere m ebere dịka nkwa gị si dị.
59 Echeela m echiche banyere ụzọ m niile,
chigharịakwa na-agbaso ụkpụrụ gị niile.
60 Aga m eme ngwangwa, agaghị atụfu oge
irubere iwu gị niile isi.
61 A sịkwarị na ndị ajọ omume ejiri ụdọ kee m agbụ,
agaghị m echefu iwu gị.
62 Nʼetiti abalị, aga m ebili nye gị ekele
nʼihi iwu gị niile ziri ezi.†
63 Abụ m enyi ndị niile na-atụ egwu gị,
ndị niile na-agbaso ụkpụrụ gị.
64 O Onyenwe anyị, ụwa niile jupụtara nʼịhụnanya gị;
kuziere m iwu gị niile.
ט Tet
65 Meere ohu gị ihe ọma
dịka okwu gị si dị, o Onyenwe anyị.
66 Zi m ihe ọmụma na ikpe ziri ezi
nʼihi na ekwenyere m nʼiwu gị niile.
67 Tupu m nwee nsogbu, a kpafuru m,
ma ugbu a, ana m erubere okwu gị isi.
68 I dị mma, ihe i na-eme ziri ezi;
kuziere m iwu gị niile.
69 Nʼagbanyeghị na ndị mpako a gbasaala okwu ụgha techie m,
ana m eji obi m niile na-edebe ụkpụrụ gị.
70 Obi ha siri ike, ọ dịghị ihe na-emetụta ha,
ma ana m enwe mmasị nʼiwu gị.
71 Ọ dị mma na m tara ahụhụ
ka m nwee ike mụta iwu gị niile.
72 Iwu si nʼọnụ gị pụta dị oke ọnụahịa nye m
karịa imerime puku ọlaọcha na ọlaedo.
י Yod
73 Aka gị kere m, kpụọkwa m;
nye m nghọta ka m mụta iwu gị niile.
74 Ka ndị na-atụ egwu gị ṅụrịa mgbe ha hụrụ m,
nʼihi na olileanya m dị nʼokwu gị.
75 O Onyenwe anyị, amaara m na iwu gị niile ziri ezi,
ọ bụkwa nʼikwesị ntụkwasị obi ka ị tara m ahụhụ.
76 Ka ịhụnanya gị nke na-adịghị agwụ agwụ kasịe m obi,
dịka nkwa i kwere ohu gị si dị.
77 Ka ọmịiko gị bịakwasị m, ka m nwee ike dị ndụ,
nʼihi na iwu gị na-amasị m.
78 Ka ihere mee ndị mpako nʼihi ihe ọjọọ ha mere m na-enweghị ihe m mere;
ma aga m atụgharị uche nʼụkpụrụ gị.
79 Ka ndị niile na-atụ egwu gị bịakwute m,
ndị na-aghọta ụkpụrụ gị niile.
80 Ka m were obi zuruoke na-agbaso ụkpụrụ gị niile,
ka ihere ghara ime m.
כ Kap
81 Mkpụrụobi m na-ada mba site nʼọchịchọ ya maka nzọpụta gị,
ma olileanya m dị nʼokwu gị.
82 Anya na-egbu m mgbu ebe m na-ele anya nkwa gị;
ana m asị, “Olee mgbe ị ga-akasị m obi?”
83 Nʼagbanyeghị na adị m ka karama akpụkpọ‡ nke dị nʼanwụrụ ọkụ,
anaghị m echefu iwu gị niile.
84 Ruo olee mgbe ka ohu gị ga-anọgide na-eche?
Olee mgbe ka ị ga-ata ndị na-akpagbu m ahụhụ?
85 Ndị mpako na-egwuru m olulu,
bụ ihe nke na-adịghị ka iwu gị si dị.
86 Iwu gị niile kwesiri ntụkwasị obi;
nyere m aka, nʼihi na ndị mmadụ na-akpagbu m ma o nweghị ihe m mere ha.
87 Ọ fọdụrụ ntakịrị ihe, ha gaara ala m nʼiyi,
ma agbakụtaghị m ụkpụrụ gị azụ.
88 Site nʼịhụnanya gị nke na-adịgide chebe ndụ m,
ka m nwe ike rube isi nʼiwu nke ọnụ gị.
ל Lamed
89 O Onyenwe anyị, okwu gị na-adịgide ruo mgbe ebighị ebi;§
ọ na-eguzosi ike nʼeluigwe.
90 Ikwesi ntụkwasị obi gị na-adịgide site nʼọgbọ ruo nʼọgbọ;
ọ bụ gị kere ụwa, ọ na-eguzosikwa ike.
91 Ruo taa, iwu gị niile na-eguzosi ike,
nʼihi na ihe niile na-ejere gị ozi.
92 A sịkwarị na iwu gị anaghị amasị m,
agaara m anwụ nʼime nsogbu m.
93 Agaghị m echefu ụkpụrụ gị niile,
nʼihi na ọ bụ ha ka i ji chebe ndụ m.
94 Zọpụta m, nʼihi na abụ m nke gị;
achọpụtala m ụkpụrụ gị niile.
95 Ndị ajọ omume na-eche ịla m nʼiyi,
ma aga m atụgharị uche nʼụkpụrụ gị.
96 Ana m ahụ nsọtụ ihe niile zuruoke,
ma iwu gị niile enweghị nsọtụ.
מ Mem
97 O, otu m si hụ iwu gị nʼanya!
Ana m atụgharị uche na ya ogologo ụbọchị niile.
98 Iwu gị na-eme ka amamihe m karịa nke ndị iro m,
ha na-anọnyere m oge niile.
99 Enwere m nghọta karịa ndị na-ezi m ihe,
nʼihi na ana m atụgharịa uche nʼiwu gị niile.
100 Enwere m nghọta karịa ndị okenye
nʼihi na ana m erubere ụkpụrụ gị niile isi.
101 Ajụrụ m ajụ ije ije nʼụzọ ọjọọ ọbụla
ka m nwee ike rubere okwu gị isi
102 Ewezugaghị m onwe m nʼiwu gị niile,
nʼihi na ọ bụ gị onwe gị ziri m ha.
103 Lee ka okwu gị niile si atọ m ụtọ,
ha dị ụtọ nʼọnụ m karịa mmanụ aṅụ!
104 A na-enweta nghọta site nʼụkpụrụ gị niile;
ya mere ana m akpọ ụzọ ọjọọ ọbụla asị.
נ Nun
105 Okwu gị bụ oriọna dịrị ụkwụ m
bụrụkwa ìhè nʼụzọ m.
106 Aṅụọla m iyi, mee ka o guzosie ike,
na aga m agbaso iwu ezi omume gị niile.
107 Ataala m ahụhụ nke ukwuu;
chebe ndụ m, o Onyenwe anyị, dịka okwu gị si dị.
108 O Onyenwe anyị, nabata otuto afọ ofufu niile nke si nʼọnụ m,
kuziekwara m iwu gị niile.
109 Mkpụrụobi m na-adị m nʼọbụaka m oge niile,
ma echezọghị m iwu gị.
110 Ndị ajọ omume esielera m ọnya,
ma esitebeghị m nʼụkpụrụ gị kpafuo.
111 Iwu gị niile bụ ihe nketa m ruo mgbe ebighị ebi;
ha bụ ihe na-enye obi m ọṅụ.
112 Obi m ekpebiela idebe ụkpụrụ gị
ruo na ngwụcha.
ס Samek
113 Ana m akpọ ndị na-enwe obi abụọ asị,
ma ahụrụ m iwu gị nʼanya.
114 Ị bụ ebe mgbaba m na ọta m;
olileanya m dị nʼokwu gị.
115 Sitenụ nʼebe m nọ pụọ, unu ndị na-eme ihe ọjọọ,
ka m nwee ike idebe iwu niile nke Chineke m!
116 Gbaa m ume dịka nkwa gị si dị, aga m adịkwa ndụ;
ekwekwala ka olileanya m daa.
117 Kwagide m, aga m abụ onye a gbapụtara;
aga m anọgide na-asọpụrụ iwu gị niile.
118 Ị na-ajụ ndị niile na-adịghị edebe iwu gị,
nzube aghụghọ ha niile bụ ihe na-enweghị isi.
119 Ị na-ekpochapụ ndị ajọ omume dịka unyi a na-ekpofu ekpofu;
nʼihi ya, ahụrụ m ụkpụrụ gị niile nʼanya.
120 Anụ ahụ m na-ama jijiji nʼihi ịtụ egwu gị;
ana m eguzo nʼoke egwu nʼihi iwu gị niile.
ע Ayin
121 Emeela m ihe dị mma na ihe ziri ezi;
ahapụkwala m nʼaka ndị na-emegbu m.
122 Kwee ohu gị nkwa na ị ga-elekọta ya;
ekwela ka ndị mpako kpagbuo m.
123 Anya na-egbu m mgbu ebe m na-ele anya nzọpụta gị
ebe m na-ele anya nkwa gị ziri ezi.
124 Biko mesoo ohu gị mmeso dịka ịhụnanya gị si dị
ma kuziekwara m ụkpụrụ gị niile.
125 Abụ m ohu gị, nye m nghọta,
ka m nwee ike mara ụkpụrụ gị niile.
126 O Onyenwe anyị, oge eruola mgbe ị ga-arụ ọrụ,
nʼihi na a na-emebi iwu gị.
127 Nʼihi na ahụrụ m iwu gị niile nʼanya
karịa ọlaedo, e karịa ọlaedo a nụchara anụcha,
128 nʼihi na m na-ahụta ụkpụrụ gị niile ka ihe ziri ezi,
akpọrọ m ụzọ niile na-ezighị ezi asị.
פ Pe
129 Iwu gị niile dị ịtụnanya;
ya mere, ana m erubere ha isi.
130 Mkpughepụ na nkọwa nke okwu gị na-enye ìhè;
ọ na-eme ka ndị na-enweghị uche ghọta ihe.
131 Ana m asaghe ọnụ m na-ekupụ ume ike ike,
na-achọsi iwu gị niile ike.
132 Chee m ihu, meere m ebere,
dịka i si emere ndị niile hụrụ aha gị nʼanya ebere.
133 Mee ka nzọ ụkwụ m niile na-aga dịka okwu gị si dị;
ekwela ka mmehie chịa m.
134 Gbapụta m site nʼaka ndị na-emegbu m,
ka m nwee ike debe iwu gị.
135 Mee ka ihuọma gị dịkwasị nʼahụ ohu gị.
Kuziere m ụkpụrụ gị niile.
136 Anya mmiri akwa na-agba m nke ukwuu
nʼihi na ndị mmadụ adịghị erube isi nye iwu gị.
צ Tsade
137 O Onyenwe anyị, ị bụ onye ezi omume,
iwu gị niile zikwara ezi.
138 Ụkpụrụ gị niile ziri ezi;
ha kwesiri ntụkwasị obi.
139 Nʼihi na ndị iro m na-elefu okwu gị anya,
ịnụ ọkụ nʼobi m na-ada mba.
140 Nkwa gị niile bụ ihe enyochara nke ọma,
ohu gị na-ahụkwa ha nʼanya.
141 Ọ bụ ezie na m bụ onye dị ala, na onye a na-eleda anya,
ma adịghị m eleda ụkpụrụ gị niile anya.
142 Ezi omume gị na-adị ruo mgbe ebighị ebi.
Iwu gị niile bụkwa eziokwu.
143 Nsogbu na ihe mgbu adakwasịla m,
ma iwu gị niile bụ ihe na-amasị m.
144 Iwu gị niile bụ ezi omume ruo mgbe ebighị ebi;
nye m nghọta, ka m nwe ike dị ndụ.
ק Kwof
145 Eji m obi m niile na-akpọ oku; zaa m o Onyenwe anyị,
aga m erubekwa isi nye ụkpụrụ gị niile.
146 Ana m akpọku gị; zọpụta m
aga m erube isi nye ụkpụrụ gị niile.
147 Tupu chị na-abọ, ana m ebili, na-akwa akwa maka enyemaka;
olileanya m dị nʼokwu gị.
148 Ana m amụ anya abalị nʼelu ihe ndina m,
nʼihi ịtụgharị uche na nkwa gị niile.
149 Nụrụ olu m dịka ịhụnanya gị si dị;
chebe ndụ m, o Onyenwe anyị, dịka iwu gị niile si dị.
150 Ndị na-atụpụta atụmatụ ọjọọ nọ nso
ma ha nọ iwu gị niile nʼebe dị anya.
151 Ma ị nọ nso, Onyenwe anyị;
ihe niile i nyere nʼiwu bụ eziokwu.
152 Site na mgbe ochie ka m mụtara site nʼụkpụrụ gị,
na i mere ka ha guzosie ike ruo mgbe ebighị ebi.
ר Resh
153 Ledata anya ka ị hụ ịta ahụhụ m ma gbapụta m,
nʼihi na echefughị m iwu gị.
154 Kpepụta m, gbapụta m,
chebe ndụ m dịka nkwa gị si dị.
155 Nzọpụta dị anya nʼebe ndị na-eme ihe ọjọọ nọ,
nʼihi na ha anaghị agbaso ụkpụrụ gị niile.
156 O Onyenwe anyị, ọmịiko gị dị ukwuu;
chebe ndụ m dịka iwu gị niile si dị.
157 Ndị iro m na ndị na-akpagbu m dị ọtụtụ,
ma aga m anọgide na-edebe iwu gị.
158 Ana m asọ ndị niile na-enweghị okwukwe nʼime gị oyi,
nʼihi na ha anaghị erubere okwu gị isi.
159 Lee ka m si hụ ụkpụrụ gị niile nʼanya;
chebe ndụ m, o Onyenwe anyị, dịka ịhụnanya gị si dị.
160 Okwu gị niile bụ eziokwu;
iwu gị niile ziri ezi na-adịgide ruo mgbe ebighị ebi.
ש Sin na Shin
161 Ndịisi na-emegbu m na-enweghị ihe m mere,
ma obi m na-ama jijiji nʼihi okwu gị.
162 Ana m aṅụrị ọṅụ nʼime nkwa gị
dịka onye chọtara ọtụtụ ihe nkwata nʼagha.
163 Akpọrọ m okwu ụgha asị, ọ bụkwa ihe arụ nʼebe m nọ,
ma ahụrụ m iwu gị nʼanya.
164 Aga m eto gị ugboro asaa nʼụbọchị,
nʼihi iwu gị ziri ezi.
165 Ndị hụrụ iwu gị nʼanya nwere udo dị ukwuu,
ọ dịghị ihe ga-eme ka ha sụọ ngọngọ.
166 Ana m echere nzọpụta gị, o Onyenwe anyị,
na-agbasokwa iwu gị niile.
167 Ana m erubere ụkpụrụ gị niile isi
nʼihi na m hụrụ ha nʼanya nke ukwuu.
168 Ana m erubere ụkpụrụ na iwu gị niile isi,
nʼihi na ị maara ụzọ m niile.
ת Taw
169 Ka akwa m ruo gị ntị, o Onyenwe anyị;
nye m nghọta dịka okwu gị si dị.
170 Ka arịrịọ m ruo gị ntị;
gbapụta m dịka nkwa gị si dị.
171 Ka ọnụ m jupụta nʼotuto,
nʼihi na ị na-ezi m iwu gị niile.
172 Ka m jiri ire m bụọ abụ banyere okwu gị,
nʼihi na iwu gị niile ziri ezi.
173 Nọọ na njikere oge niile inyere m aka,
nʼihi na ahọrọla m ụkpụrụ gị niile.
174 Ana m ele anya nzọpụta gị, o Onyenwe anyị,
iwu gị bụ ihe na-amasị m.
175 Kwere ka m dịrị ndụ ka m nwee ike ito gị,
ka iwu gị niile gbaa m ume.
176 Akpafuola m dịka atụrụ nke furu efu,
chọọ ohu gị,
nʼihi na echefubeghị m iwu gị niile.
* Abụ Ọma 119:37 Mee ka m dị ndụ nʼụzọ gị † Abụ Ọma 119:62 Ọrụ 16:25 ‡ Abụ Ọma 119:83 Ọ bụ ihe eji agbanye mmanya, nʼelu ekwu isi nri a kwanyere ọkụ ka a na-ekonye karama akpụkpọ anụ a gbanyere mmanye ọhụrụ. Nke a bụ iji mee ka mmanya ahụ nwee ike gbaa ụka ọsịịsọ. Nʼihi na-edebere ya nʼọkụ, akpụkpọ anụ ahụ na-akpọ nku, taa ahụ, dị ochie, bụrụkwa ihe na-abaghị uru ọzọ na ihe a na-atụfu atụfu. § Abụ Ọma 119:89 Aịz 40:8; Mat 24:35; 1Pt 1:25