Abụ Ọma 39
Abụ Ọma nke dịrị onyeisi abụ maka Jedutun. Abụ Ọma Devid.
Nkwupụta mmehie
1 Asịrị m, “Aga m elezi anya nʼụzọ m niile
ma debe ire m ka m ghara ikwuhie*;
aga m eji ihe kechie ọnụ m
mgbe m nọ nʼetiti ndị ajọ omume.”
2 Ma mgbe m mechiri ọnụ m ma nọrọ duu,
jụ ikwu ọ bụladị ihe ọbụla dị mma,
oke ihe mgbu m mụbara.
3 Obi m kporo ọkụ nʼime m,
ma mgbe m na-atụgharị ihe ndị a nʼuche, ọkụ ahụ nọ na-ere;
mgbe ahụ ekwuru m okwu sị:
4 “O Onyenwe anyị, gosi m ọgwụgwụ nke ndụ m
na ọnụọgụgụ ụbọchị m niile;
mee ka m mara na ndụ m na-agafe ngwangwa.
5 I meela ka ụbọchị m niile bụrụ naanị ihe dị nta;
ogologo afọ m niile adịghị ka ihe ọbụla nʼihu gị.
Ndụ onye ọbụla bụ naanị otu nkuume
ọbụladị ndị dịka ha guzosirike.
Sela
6 “Nʼezie onye ọbụla na-ejegharị dịka onyinyo
nʼefu ka ha na-ekwogharị nʼotu ebe na nke ọzọ, na-akpakọba akụ,
na-amaghị onye ọ ga-abụ nke ya nʼikpeazụ.
7 “Ma ugbu a, Onyenwe m, gịnị ka m na-ele anya ya?
Olileanya m dị nʼime gị.
8 Zọpụta m site na mmehie m niile;
ekwela ka m bụrụ ihe ọchị nye ndị nzuzu.
9 Agbachiri m nkịtị, ajụrụ m ikwu okwu,
nʼihi na ọ bụ gị mere ihe a.
10 Kwụsị iti m ihe;
ihe otiti nke aka gị ezuola m ahụ.
11 Ị na-abara ndị mmadụ mba ma na-ata ha ahụhụ nʼihi mmehie ha;
ị na-eripịa akụnụba ha dịka nla,
mmadụ ọbụla bụ naanị otu nkuume.
Sela
12 “O Onyenwe anyị, nụrụ ekpere m,
gekwaa ntị nʼakwa m maka enyemaka;
emechila ntị gị nye ibe akwa m.
Nʼihi ana m ebinyere gị dịka onye ọbịa,
dịka onye ije, dịka nna nna m ha mere.
13 Lepụ anya na-ebe m nọ, ka m nwee ike kporie ndụ ọzọ,
tupu m hapụ ebe a laa, a gaghị ahụkwa m ọzọ.”
* Abụ Ọma 39:1 Job 2:10; Abụ 34:13; Jem 3:5-12