Abụ Ọma 70
Abụ Ọma dịrị onyeisi abụ. Nke Devid. Arịrịọ.
Ekpere maka nnapụta
1 O Chineke, gbata ọsọ bịa zọpụta m,
O Onyenwe anyị, bịa ngwangwa inyere m aka.
2 Ka ndị niile na-achọ ịnapụ m ndụ m,
bụrụ ndị a ga-etinye nʼọnọdụ ihere na ọgbaaghara.
Ka ndị ọ na-amasị ịhụ ịla nʼiyi m
laghachi azụ nʼihere.
3 Ka ndị ahụ na-asị m, “Ehee! Ehee!”
laghachi azụ nʼihi ihere ha.
4 Ma ka ndị niile na-achọ gị
ṅụrịa ọṅụ, nweekwa obi ụtọ nʼime gị,
ka ndị ahụ hụrụ nzọpụta gị nʼanya na-ekwu mgbe niile,
“Onyenwe anyị dị ukwuu.”
5 Ma mụ onwe m bụ ogbenye na onye nọ na mkpa;
O Chineke, mee ngwangwa bịakwute m.
Ị bụ onye inyeaka m na onye mgbapụta m;
O Onyenwe anyị, anọla ọdụ ịbịa.